དེ་རིང་སྔ་མོ་ནས་གཉིད་སད་བྱུང་།སད་མ་ཐག་ཏུ་ཁ་སང་དེ་རིང་གི་བཙན་བྱོལ་བའི་མཁའ་དབུགས་ལ་རང་བཞིན་གྱིས་བསམ་བློ་ཞིག་འཁོར་བྱུང་།འདི་དེང་སྐབས་རྒྱུན་ལྡན་དུ་འབྱུང་བཞིན་པའི་སྣང་ཚུལ་ཞིག་རེད།ཉེ་ཆར་གྲོགས་པོ་ཞིག་གིས་སྐད་འཕྲིན་བརྒྱུད་ནས་དྲྭ་ཐག་ཅིག་བསྐུར་འདུག་པ་དེར་ཕྱིར་དྲན་བྱས།དེ་ནི་བོད་ཀྱི་དུས་བབ་གསར་ཁང་དུ་ཨ་ཇོ་བསོད་ནམས་སྟོབས་རྒྱལ་ཟེར་བ་ཞིག་གིས་རྩོམ་ཡིག་ཅིག་སྤེལ་བའི་འབྲེལ་ཐག་རེད།དེ་རུ་ཐེངས་འདིའི་བྱང་ཨ་རིའི་སྐུ་ཚབ་འཕོ་འགྱུར་སྐོར་ལ་འདི་ལྟར་བྲིས་འདུགཤེས་རིག་བཀའ་བློན་དངོས་གྲུབ་ཚེ་རིང་དེ་སྔོན་ནས་ཨ་རིའི་དོན་གཅོད་ལ་ཐེངས་གཅིག་བསྐོས་ཟིན་པ་རེད།དེ་ནི་ཁོང་རང་གིས་བཀའ་བློན་ལས་ཡུན་རྫོགས་རྗེས་ཨ་རིའི་དོན་གཅོད་ཡིན་སྐོར་ལས་ཁུངས་ནང་བཤད་ནས་ལས་ཁུངས་ནས་ཁོང་ཕེབས་སྐྱེལ་གྱི་གསོལ་སྟོན་ཡང་བཤམས་ཟིན་པ་རེད།དེའི་སྐབས་ཀྱི་ནང་སྲིད་བཀའ་བློན་རྒྱ་རི་སྒྲོལ་མས་ཀྱང་རང་ཉིད་ལྡི་ལི་དོན་གཅོད་ཡིན་ཟེར་ནས་ནང་ཆས་འགའ་ཤས་ཀྱང་ལྡི་ལི་དོན་གཅོད་ལ་བཏང་ཟིན་པ་ལྡི་དོན་ལས་བྱེད་མང་པོས་ཤེས་ཀྱི་ཡོད་པ་རེད།དངོས་གྲུབ་ཚེ་རིང་དང་རྒྱ་རི་སྒྲོལ་མ་གཉིས་ནི་སྲིད་སྐྱོང་བློ་སེང་གི་འོས་ཤོག་ལ་རྒྱབ་སྐྱོར་བྱེད་མཁན་འོས་བསྡུའི་གར་སྟེགས་ཐོག་དངོས་སུ་འཐོན་མཁན་གྱི་མཐོ་རིམ་མི་སྣ་གཉིས་རེད།